b'\n_START_ARTICLE_\nAsfalt\n_START_SECTION_\nEtymologi\n_START_PARAGRAPH_\nOrdet Asfalt stammer fra det franske asphalte, som er baseret p\xc3\xa5 det latinske asphalton/asphaltum, som igen kommer fra det gr\xc3\xa6ske \xc3\xa1sphaltos/\xc3\xa1sphalton, hvilket betyder stenolie, jordbeg._NEWLINE_Tidligere brugte vi ordet asfaltum, men det er nu for\xc3\xa6ldet.\n_START_SECTION_\nBaggrundsviden\n_START_PARAGRAPH_\nAsfalt bliver ofte forbundet eller forvekslet med tj\xc3\xa6re. Tidligere anvendtes tj\xc3\xa6re som bindingsmateriale i vejbel\xc3\xa6gningen f\xc3\xb8r man gik over til at bruge bitumen. Tj\xc3\xa6re er et produkt udvundet fra kul og er kemisk meget afvigende fra bitumen, som udvindes fra r\xc3\xa5olie. I den f\xc3\xb8rste halvdel af det 20. \xc3\xa5rhundrede var tj\xc3\xa6re det mest udbredte bindingsmateriale til vejbel\xc3\xa6gning. Det var et oplagt materiale, da det var et restprodukt ved fremstilling af bygas. Man gik i midlertidigt over til at bruge naturgas frem for bygas omkring 1970. De f\xc3\xb8rste veje brolagt med tj\xc3\xa6re finder man i Baghdad allerede i 800 tallet. Overgangen til anvendelsen af bitumen i stedet for tj\xc3\xa6re udgjorde et betydeligt kvalitetsl\xc3\xb8ft, da bitumen er et langt bedre bindemiddel s\xc3\xa5vel i forhold til funktionsegenskaberne af den f\xc3\xa6rdige asfaltbel\xc3\xa6gning og ogs\xc3\xa5 i forhold til de milj\xc3\xb8m\xc3\xa6ssige aspekter.\n_START_SECTION_\nNaturlige forekomster af asfalt\n_START_PARAGRAPH_\nAsfalt forekommer naturligt p\xc3\xa5 jordens overflade p\xc3\xa5 visse steder p\xc3\xa5 jorden. Det naturligt asfalt opst\xc3\xa5r steder hvor en oliekilde ligger \xc3\xa5ben ved jordens overflade. Asfalt bliver her skabt ved at de lettere stoffer i r\xc3\xa5olie med tiden fordamper og det der ligger tilbage er asfalt. Det er netop p\xc3\xa5 grund af den naturlige forekomst af asfalt at det har v\xc3\xa6ret brugt til forskellige form\xc3\xa5l i s\xc3\xa5 mange \xc3\xa5r f\xc3\xb8r man begyndte at benytte det til brol\xc3\xa6gning. Blandt de st\xc3\xb8rste naturlige forekomster af asfalt kan n\xc3\xa6vnes s\xc3\xb8asfalter (hovedsageligt fra \'the Pitch Lake\' i Trinidad og Tobago og \'Lake Bermudez\' i Venezuela), Gilsonite, asfaltsten (kalksten gennemtr\xc3\xa6ngt af Asfalt) og tj\xc3\xa6resand._NEWLINE_Pitch Lake (spansk: La Brea) er verdens st\xc3\xb8rste asfalts\xc3\xb8. Den d\xc3\xa6kker et areal p\xc3\xa5 41 hektar og har en gennemsnitsdybde p\xc3\xa5 75-100 meter. S\xc3\xb8en blev for f\xc3\xb8rste gang opdaget af Sir Walter Raleigh i 1595. Han fandt hurtigt ud af at bruge asfalten til at t\xc3\xa6tne sin fl\xc3\xa5de. I dag har firmaet \'Lake Asphalt of Trinidad and Tobago\' rettighederne til af udvinde asfalt fra s\xc3\xb8en og der kommer \xc3\xa5rligt 20.000 turister og ser s\xc3\xb8en. Eksporteret asfalt fra s\xc3\xb8en har v\xc3\xa6ret brugt til at brol\xc3\xa6gge visse dele af New Yorks gader._NEWLINE_I asfaltbel\xc3\xa6gninger anvendes naturasfalt ind imellem som et additiv. Hovedparten af asfaltmaterialets bindemiddel udg\xc3\xb8res af bitumen. Bitumen udvindes fra r\xc3\xa5olie og kan adskilles fra de andre dele af r\xc3\xa5olie gennem en proces der kaldes fraktioneret destillation under vakuum. I nogle tilf\xc3\xa6lde kan andre raffineringsmetoder anvendes som f.eks. ved efterf\xc3\xb8lgende behandling i en deasphalting enhed, som bruger enten propan eller butan i en superkritisk tilstand til at opl\xc3\xb8se de lette molekyler, som s\xc3\xa5 bliver fraskilt. Yderligere behandling kan foretages ved at gennembl\xc3\xa6se produktet med oxygen, hvilket g\xc3\xb8r produktet til en h\xc3\xa5rd og tyktflydende masse._NEWLINE_Opbevaring og transport af bitumen foreg\xc3\xa5r som regel ved omkring 150 grader celsius, for at opretholde den flydende tilstand.\n_START_SECTION_\nOldtiden\n_START_PARAGRAPH_\nI det gamle Mellem\xc3\xb8sten blev naturligt forekommende asfalt brugt som m\xc3\xb8rtel n\xc3\xa5r man benyttede mursten og kampesten til konstruktion. Desuden blev det brugt til kalfatring af skibe og til udsmykning af kunst. Det persiske ord for asfalt er moom, hvilket er relateret til det engelske ord \'mummy\' og det danske ord mumie. Asfalt blev ogs\xc3\xa5 i nogle tilf\xc3\xa6lde brugt af de gamle egyptere til balsamering af deres velkendte mumier. I Fjern\xc3\xb8sten fandt man tidligt ud af at forarbejde asfalten. Man kogte langsommeligt asfalten og fjernede derved de lettere stoffer og endte med at have en h\xc3\xb8j koncentration af h\xc3\xb8jmolekyl\xc3\xa6re kulbrinter. Det vidste man naturligvis intet om p\xc3\xa5 den tid, men man kunne konstatere at man fik en tung masse, der var ideal til at skabe h\xc3\xa5rde vandt\xc3\xa6tte overflader. Denne teknik benyttede man til vandt\xc3\xa6tning af diverse redskaber, hvoriblandt skeden (til sv\xc3\xa6rd) kan n\xc3\xa6vnes som et af dem. Der er ogs\xc3\xa5 set eksempler p\xc3\xa5 guddommelige statuetter st\xc3\xb8bt i dette materiale, hovedsageligt i Japan men formentligt ogs\xc3\xa5 i Kina._NEWLINE_I Nordamerika indikerer visse ark\xc3\xa6ologiske fund at asfalt nogle gange har v\xc3\xa6ret brugt som materiale til fremstilling af spydspidser.\n_START_SECTION_\nTidligt brug af asfalt i Frankrig\n_START_PARAGRAPH_\nDen \xc3\xa6ldste europ\xc3\xa6iske beretning om asfalt kan man datere til 1621. En Monsieur d\'Eyrinys bekendtg\xc3\xb8re at han har opdaget eksistensen af hvad man dengang kaldte asfaltum i st\xc3\xb8re m\xc3\xa6ngder i n\xc3\xa6rheden af \'Neufchatel\'. Han erkl\xc3\xa6rer at han har i sinde at _NEWLINE_bruge asfaltummet til en r\xc3\xa6kke form\xc3\xa5l: Fremstilling af luftt\xc3\xa6tte kornmagasiner og forbedringer af Parises vandkanaler for at forhindre det skidt og snavs, der p\xc3\xa5 den tid gjorde vandet ubrugeligt. Desuden pointerer han stoffets fortr\xc3\xa6ffelighed som materiale til fremstilling af plane og holdbare terrasser. Det er dog ikke bekr\xc3\xa6ftet at han har foresl\xc3\xa5et at bel\xc3\xa6gge gaderne med materialet, som det skete med tj\xc3\xa6re i Baghdad i 800-tallet._NEWLINE_I Den Franske Revolution i 1830 opstod der p\xc3\xa5 ny interesse for asfalt. Asfalt blev brugt til fortorve, flade tage og t\xc3\xa6tning af vandbeholdere og noget lignende skete i England. Brugen af asfalt kom pludseligt som et resultat p\xc3\xa5 en r\xc3\xa6kke store fund af naturligt asfalt i Frankrig. Det f\xc3\xb8rste store projekt der blev foretaget med asfalt var da man i 1835 lagde 20000 m\xc2\xb2 asfalt i \'La Concorde\' paladset.\n_START_SECTION_\nTidligt brug af asfalt i Storbritannien\n_START_PARAGRAPH_\nDen tidligste brug af asfalt i Storbritannien var i mods\xc3\xa6tning til Frankrig til kemiske form\xc3\xa5l. \'William Salmon\' udgav i 1673 in bog indeholdende en opskrift p\xc3\xa5 en form for opl\xc3\xb8sningsmiddel (sammenligneligt med neglelakfjerner) hvor asfalt indgik som en ingrediens. Senere udgav han en opf\xc3\xb8lgende udgave af bogen hvor han havde inkluderet andre opskrifter med asfalt._NEWLINE_Efter at have set udviklingen i Frankrig, blev der i \xc3\xa5rene 1834-1838 taget en r\xc3\xa6kke patenter p\xc3\xa5 forskellige asfaltsprodukter og produktionen begyndte at blomstre. Briterne fandt mange m\xc3\xa5der at anvende asfalt p\xc3\xa5. Fx gulvbel\xc3\xa6gning, fugtsikring i huse og vandt\xc3\xa6tning i forskellige vandanl\xc3\xa6g som pools og bade. Der var stor fremgang indenfor asfaltindustrien og der var en r\xc3\xa6kke forskellige asfaltm\xc3\xa6rker. Heriblandt var "Claridge\'s" den mest benyttede igennem 1840erne og 1850erne._NEWLINE_I 1914 gik Claridge\'s konkurs som et resultat af en investering der gik i vasken p\xc3\xa5 grund af den \xc3\xb8konomiske nedtur i forbindelse med f\xc3\xb8rste verdenskrig.\n_START_SECTION_\nTidligt brug af asfalt i Amerikas Forenede Stater\n_START_PARAGRAPH_\nDen f\xc3\xb8rste brug af asfalt i USA blev foretaget af de indf\xc3\xb8dte. Der er beviser for brug af asfalt i det 13. \xc3\xa5rhundrede. Medlemmer af Tongva, Luise\xc3\xb1o og Chumash stammerne indsamlede naturligt asfalt der var til stede p\xc3\xa5 overfladen af h\xc3\xb8jtliggende petroleumsdepoter. Alle tre stammer brugte asfalten som et klistermiddel (lim). Man har fundet det p\xc3\xa5 mange forskellige redskaber og ceremonielle objekter. Det blev desuden brugt p\xc3\xa5 kurve for at g\xc3\xb8re dem vandt\xc3\xa6tte s\xc3\xa5 de kunne bruges til at hente vand i og til at t\xc3\xa6tne st\xc3\xb8rre kanoer._NEWLINE_Asfalt blev taget i brug til brol\xc3\xa6gning af veje i 1870, og erstattede herefter l\xc3\xb8bende de eksisterende brol\xc3\xa6gningsmetoder.\n_START_SECTION_\nAsfaltbeton\n_START_PARAGRAPH_\nLangt st\xc3\xb8rstedelen af den asfalt der bruges i dag g\xc3\xa5r til fremstilling af asfaltbeton. Procentdelen der g\xc3\xa5r til asfaltbeton er i USA 85%. Asfaltbeton best\xc3\xa5r for det meste af omkring 5% asfalt og 95% sand og grus. P\xc3\xa5 grund af dets yderst viskose tilstand er det n\xc3\xb8dvendigt at opvarme bindemidlet (bitumen) f\xc3\xb8r den blandes med fyldstoffet. Denne proces foreg\xc3\xa5r p\xc3\xa5 en hertil indrettet asfaltfabrik.Der er omkring 4.000 af disse fabrikker i USA. I Danmark er der ligeledes en r\xc3\xa6kke fabrikker._NEWLINE_Asfalt er et af de mest genbrugte materialer p\xc3\xa5 verdensplan, b\xc3\xa5de i m\xc3\xa6ngde og i procentdel. I USA genbruges cirka 80% af den asfalt der fjernes fra vejoverflader i forbindelse med renovering og reparation af veje._NEWLINE_Tagpap (ogs\xc3\xa5 kendt under navnet Shingle) udg\xc3\xb8r st\xc3\xb8rstedelen af de resterende 15%s forbrug af asfalt. Det er meget brugt i Danmark. Du finder det p\xc3\xa5 n\xc3\xa6sten alle st\xc3\xb8rre lagerbygninger eller indk\xc3\xb8bscentre. Det er den mest udbredte tagbel\xc3\xa6gning, hvilket skyldes dets relativt lave pris og at det er rimelig simpelt at p\xc3\xa5f\xc3\xb8re.\n_START_SECTION_\nSt\xc3\xb8beasfalt\n_START_PARAGRAPH_\nSt\xc3\xb8beasfalt er et asfaltsprodukt der indeholder omkring dobbelt s\xc3\xa5 meget asfalt som asfaltbeton. Fyldstofferne i produktet er bl.a. grus, sten og kalk. Sammens\xc3\xa6tningen kan varieres og tilpasses alt efter form\xc3\xa5l. Produktet er vandt\xc3\xa6t og termoplastisk (b\xc3\xb8jeligt under opvarmning). Det har en udl\xc3\xa6gningstemperatur p\xc3\xa5 200-250 grader celsius og kr\xc3\xa6ver ingen tromling \xe2\x80\x93 det er klar til brug efter afk\xc3\xb8ling. Det bruges til vandt\xc3\xa6tning af flade tag og tanke under jorden, ved p\xc3\xa5f\xc3\xb8ring af et lag p\xc3\xa5 omkring 20 mm.\n_START_SECTION_\nBituAsfalt\n_START_PARAGRAPH_\nBituasfalt er asfaltmaterialer som adskiller sig fra allerede eksisterende asfaltmaterialer ved at udnytte bitumen fra tagpapproduktionen. Det er nyskabende, da produktionen s\xc3\xa5ledes baseres p\xc3\xa5 en cirkul\xc3\xa6r \xc3\xb8konomi, hvor ressourcer, som ellers ville v\xc3\xa6re endt som affald, nu indg\xc3\xa5r som\xc2\xa0del i en ny produktion (upcycling).Ved at benytte tagpap kan tils\xc3\xa6tningen af jomfruelig bitumen i asfalt halveres og forbruget af jordens olieressourcer begr\xc3\xa6nses og v\xc3\xa6re langt mere ressource effektiv ved at udlede mindre CO2 end traditionelle asfaltl\xc3\xb8sninger. Det geniale ved at asfaltfabrikkerne anvender denne produktionsform er at der helt n\xc3\xb8jagtigt reduceres 60 kg CO2 pr. ton asfalt der produceres. En CO2-besparelse i den st\xc3\xb8rrelsesorden er godt for milj\xc3\xb8et og for klimaet og man kan med andre ord kalde disse asfalttyper for klimaasfalt.'